**ΙΑΤΡΙΚΟΣ ΣΥΛΛΟΓΟΣ ΠΥΡΓΟΥ ΟΛΥΜΠΙΑΣ - ΦΑΡΜΑΚΕΥΤΙΚΟΣ ΣΥΛΛΟΓΟΣ ΗΛΕΙΑΣ - ΔΗΜΟΣ ΠΥΡΓΟΥ-ΕΡΓΑΤΙΚΟ ΚΕΝΤΡΟ ΠΥΡΓΟΥ - ΕΠΙΜΕΛΗΤΗΡΙΟ ΗΛΕΙΑΣ**

**ΚΟΙΝΩΝΙΚΟ ΦΑΡΜΑΚΕΙΟ – ΚΟΙΝΩΝΙΚΟ ΙΑΤΡΕΙΟ**

**Δικαιούχοι**

1. Κάτοικοι της ευρύτερης περιοχής του Δήμου Πύργου
2. Ανασφάλιστοι
3. Άνεργοι
4. Άτομα που τεκμηριωμένα ζουν κάτω από το όριο φτώχιας
5. Άτομα που στερούνται και «βιβλιαρίου απορίας και συνταγολογίου» που εκδίδεται από το Τμήμα Κοιν. Πρόνοιας της πρ. Νομαρχίας ή τις υπηρεσίες του Δήμου Πύργου

Εδώ εννοείται ότι πρέπει να τονιστεί ότι τα παραπάνω θα κριθούν από την επιτροπή (που θα οριστεί) τόσο μεμονωμένα όσον και συνδυαστικά δεδομένου ότι θα υπάρξουν περιπτώσεις που ένα από τα παραπάνω να μην είναι αρκετό για να κριθεί κάποιος σαν δικαιούχος

**Δικαιολογητικά**

1. Εκκαθαριστικό Εφορίας και Ε9
2. Πιστοποιητικό ότι στερείται ασφαλιστικής και Ιατροφαρμακευτικής κάλυψης (από το Ασφαλιστικό του Ταμείο και από το τμήμα Προνοίας του Δήμου).
3. Πιστοποιητικό οικογενειακής κατάστασης που εκδίδεται από τον Δήμο

Η επιτροπή διατηρεί το δικαίωμα να ζητήσει συμπληρωματικά στοιχεία όπου αυτό κριθεί σκόπιμο

**Επιτροπή**

Η επιτροπή λειτουργεί και αποτελείται από τους εξής

1. Εκπρόσωπος της Πρόνοιας από την Υπηρεσία του Δήμου
2. Κοινωνικός λειτουργός από τον Δήμο Πύργου
3. Εκπρόσωπος του Εργατικού Κέντρου Πύργου
4. Εκπρόσωπος της τοπικής Εκκλησίας
5. Ο Πρόεδρος του Ιατρικού Συλλόγoυ Πύργου-Ολυμπίας ή αναπληρωτής του
6. Ο Πρόεδρος του Φαρμακευτικού Συλλόγου Ηλείας ή αναπληρωτής του

Τα δικαιολογητικά θα κατατεθούν από τους ενδιαφερόμενους στην υπηρεσία Πρόνοιας του Δήμου Πύργου που στεγάζεται στο κτίριο της πρώην Περιφέρειας (Νομαρχίας) στον Γ΄ όροφο και συγκεκριμένα στην κα Αδαμαντία Τσακανίκα από….. έως …..και ώρες …….

**Χώροι Συλλογής Φαρμάκων**

1. Δημαρχείο Πύργου- κεντρική Πλατεία Σ. Καράγιωργατην Κυριακή 22-09-2013 και από ώρα 10.30 π.μ. έως 13.30 το μεσημέρι
2. Από την Δευτέρα 23-09-2013 στο Κοινωνικό Παντοπωλείο του Δήμου Πύργου ώρες 0,9.30. πμ = 13,30 μμ….
3. Στον Ιατρικό Σύλλογο Πύργου-Ολυμπίας (επί της Γρηγορίου Ε΄ 1- απέναντι Δικαστηρίων Πύργου) από την Δευτέρα 23-09-2013 έως και την Παρασκευή 27-09-2013 και ώρες 11.00 π.μ. έως 13.00 το μεσημέρι
4. Στον Φαρμακευτικό Σύλλογο Ηλείας - στον Πύργο- οδός Πατρών 26, Βος όροφος από την Δευτέρα 23-09-2013 έως και την Παρασκευή 27-09-2013 και ώρες 11.00 π.μ. έως 13.00 το μεσημέρι.

Όπου υπάρχει χώρος συλλογής θα υπάρχει και άμεση καταγραφή των προσφερόμενων φαρμάκων

Η λειτουργία του Κοινωνικού Φαρμακείου και κοινωνικού Ιατρείου εκτιμούμε ότι τοποθετείται στις αρχές της μήνα Οκτώβρη του τρέχοντος έτους.

**Κανόνες Λειτουργίας του Κοινωνικού Ιατρείου**

Αυτό θα λειτουργεί με την εποπτεία και ευθύνη του Ιατρικού Συλλόγου Πύργου Ολυμπίας αλλά και με την αρωγή, βοήθεια και συνεργασία του Φαρμακευτικού Συλλόγου Ηλείας (το φαρμακείο), του Δήμου Πύργου, του Επιμελητηρίου Ηλείας και του Εργατικού Κέντρου Πύργου.

Θα επιδιωχθεί να υπάρξει και ομάδα εθελοντών γι αυτές τι δράσεις, από πολίτες της περιοχής ή Σωματεία που έχουν κοινωνικό ενδιαφέρον.

Είναι υπό εξέταση και η δημιουργία και λειτουργία Κοινωνικού Οδοντιατρείου. Όταν αυτό καταστεί δυνατό θα ανακοινωθεί.

Το κοινωνικό Ιατρείο θα λειτουργεί πάντα με την συνλειτουργία του Κοινωνικού Φαρμακείου

Ημέρες και ώρες λειτουργίας: Αρχικά **Δευτέρα και Τετάρτη απόγευμα**  6.00 μμ-8.00 μ.μ.

Χώρος λειτουργίας: Εγκαταστάσεις του ΚΕΦΙΑΠ στον Πύργο (Ε.Ο. Πύργου –Πατρών όπου έχει παραχωρηθεί χώρος γραφείων από την Διοίκηση του Νοσοκομείου Πύργου μετά από έγκριση της 6ης ΥΠΕ).Θα εξεταστεί η επέκταση ή και η αλλαγή του χρόνου και των ωρών λειτουργίας αν υπάρξουν ανάγκες και νέα δεδομένα.

Θα επιδιώξουμε να υπάρξει τηλέφωνο για πληροφορίες και κλείσιμο ραντεβού και γραμματειακή υποστήριξη.

Θα στελεχώνεται από έναν ή μια Γενική Ιατρό, η Παθολόγο Ιατρό που θα ορίζονται από τον Ιατρικό Σύλλογο Πύργου-Ολυμπίας και το φαρμακείο από Φαρμακοποιό.

Θα εξετάζονται όλοι όσοι πληρούν τις προϋποθέσεις που αναφέρονται στην κατηγορία των Δικαιούχων. Θα υπάρξουν εξαιρέσεις επείγουσας ή ειδικής ανάγκης όχι σε μεγάλο αριθμό.

Όλοι οι άλλοι θεωρούμε πως πρέπει να προσέρχονται για τις υγειονομικές τους ανάγκες στις δομές του ΕΟΠΥΥ, στα Περιφερειακά (αγροτικά) Ιατρεία και Κέντρα Υγείας και στο Τμήμα Επειγόντων Περιστατικών (ΤΕΠ) ή αναγκών του Γ.Ν. Πύργου.

Θα επιδιωχθεί η συνεργασία ιδιωτών ιατρών, ειδικευμένων ιατρών αλλά και άλλων ειδικοτήτων για κάλυψη μέρους των αναγκών, για όσους πολίτες πληρούν ή έχουν αυστηρά τις σχετικές ανάγκες.

Υποβάλλουμε δημόσια έκκληση για κάλυψη μέρους των φαρμακευτικών αναγκών σε επιχειρηματικούς φορείς, ιδρύματα αλλά και λοιπούς θεσμικούς ή όχι φορείς, καθώς και σε Φαρμακευτικές Εταιρείες και Φαρμακευτικές αποθήκες.

**Γιατί προχωράμε σε αυτήν την δράση**

Η τεράστια σε έκταση δημοσιονομική κρίση που έχει πλήξει την χώρα μας τα τελευταία 3 χρόνια, εκτός από την πολύ υψηλή ανεργία, έχει αναγκάσει έναν πολύ μεγάλο αριθμό εργαζομένων στη χώρα, και κατοίκων, να μην είναι σε θέση να πληρώνουν τις ασφαλιστικές τους εισφορές με αποτέλεσμα να στερούνται παντελώς ιατροφαρμακευτικής περίθαλψης και φροντίδας. Αυτό οδήγησε και εμάς σε αυτή την προσπάθεια που είναι το αποτέλεσμα διαβούλευσης που έχει ξεκινήσει πριν από αρκετούς μήνες με σκοπό να δομηθεί όσο γίνεται πιο σωστά. Είναι προσπάθεια που από τα πράγματα δεν επιθυμούμε να κρατήσει πολύ χρόνο, με δεδομένο ότι πιστεύουμε πως η πολιτεία, οφείλει, να καλύπτει τις ιατροφαρμακευτικές ανάγκες όλων των κατοίκων στην χώρα, με τις δημόσιες δομές της για όλους και γι αυτούς που στερούνται ιατροφαρμακευτικής κάλυψης και πως η συνέχιση αυτής της δράσης για μεγάλο χρονικό διάστημα θα δείχνει τις ελλείψεις της Πολιτείας και την έλλειψη από μέρους της των προτεραιοτήτων στις κοινωνικές ανάγκες που σε αυτές κύρια και πρωταρχική θέση έχει η ιατροφαρμακευτική κάλυψη όλων των κατοίκων της χώρας μας. Γι αυτό όσο περισσότερο διαρκέσει αυτή η δράση, αυτό θα δείχνει τις αποτυχίες και τις ανεπάρκειές μας. Και ασφαλώς αυτή η δράση σήμερα γίνεται γιατί οι δημόσιες δομές δεν καλύπτουν τις ανάγκες όλων των πολιτών.

Και συγκεκριμένα - ενός μεγάλου μέρους των πολιτών - που ενώ έχουν ανάγκες, ιατροφαρμακευτικής φροντίδας- δεν είναι σε θέση να τις καλύψουν. Γι αυτές τις ανάγκες των πολιτών εμείς όλοι μαζί θα προσπαθήσουμε. Από εσάς ζητάμε να ενισχύσετε ενημερωτικά και υποστηρικτικά όσο το δυνατόν πληρέστερα αυτή την δράση.